DA Den Europæiske Unions Tidende CE 88/285

(2004/C 88 E/0292)

SKRIFTLIG FORESPØRGSEL P-1199/04

af Helmuth Markov (GUE/NGL) til Kommissionen

(14. april 2004)

Om: Opkrævning af moms af EU-støtte

Modtagere af støtte fra ESF har anmodet mig om at informere Kommissionen om, at modtagere i Forbundsrepublikken Tyskland i forbindelse med opdelt støtte er momspligtige og desuden må gennemføre en forfinansiering af projektstøtten, da EU ikke stiller støtten til disposition på samme tid.

Kommissionen bedes derfor besvare følgende spørgsmål:

1. Er Kommissionen ikke enig i, at tildeling af støtte i almindelighed, og af ESF-støtte i særdeleshed ikke gennem bestemmelser i medlemsstaterne må organiseres på en sådan måde, at der kan opkræves moms af modtagerne, således at EU-støtte dermed beskattes i medlemsstaten?

2. Hvilke foranstaltninger påtænker Kommissionen at træffe for at hindre en sådan fremgangsmåde?

3. Under henvisning til hvilket retsgrundlag kan de berørte støttemodtagere i givet fald protestere mod eller klage over en sådan fremgangsmåde?

4. Hvilke foranstaltninger påtænker Kommissionen at træffe for at sikre, at bevilget EU-støtte fremover ikke måneder i forvejen må forfinansieres af modtagerne?

Svar afgivet på Kommissionens vegne af Frederik Bolkestein

(30. april 2004)

Det ærede medlem anfører, at modtagere af støtte, der er ydet af Den Europæiske Socialfond, beklager sig over, at sådanne støttemodtagere i Tyskland skal betale moms i tilfælde af beslutninger om »opdelt« støtte (gesplittete Zuwendungsbescheide). Der spørges, om Kommissionen ikke er enig i, at tildeling af støtte i almindelighed, og af ESF-støtte i særdeleshed, bør organiseres på en sådan måde, at der ikke opkræves moms af modtagerne, således at EU-støtte dermed beskattes i den pågældende medlemsstat.

Det fremgår ikke af spørgsmålet, hvilke konkrete sager, der henvises til, og uden mere detaljerede oplysninger er Kommissionen ikke i stand til at give et præcist svar på de stillede spørgsmål. Der skal dog henvises til, at det i artikel 11, litra A, nr. 1, litra a), i det (ændrede) sjette momsdirektiv (1) er fastsat, at det i indlandet gælder, at beskatningsgrundlaget ved levering af goder og tjenesteydelser er den samlede modværdi, som leverandøren eller tjenesteyderen modtager eller vil modtage af køberen, aftageren eller tredjemand for de pågældende transaktioner, herunder tilskud, der er direkte forbundet med transaktionernes pris. Momsopkrævning af støtte (bl.a. EU-støtte) er således ikke på forhånd udelukket, men den kan være det, navnlig hvis støtten ikke er en modydelse for levering af goder eller tjenesteydelser, f.eks. hvis den ikke giver anledning til noget forbrag (2). Der må derfor foretages en konkret undersøgelse i hvert enkelt tilfælde for at fastslå, om det er omfattet af momsens anvendelsesområde, og om den pågældende transaktion således er momspligtig. Prøvelsen af en medlemsstats korrekte anvendelse af fællesskabsretten henhører i første omgang under de nationale domstole, som har mulighed for en mere direkte og personlig undersøgelse af de konkrete aspekter i den forelagte sag, og de kan, hvis de finder det nødvendigt, forelægge præjudicielle spørgsmål for EF-domstolen. EU-borgerne kan i øvrigt også indgive en klage til Kommissionens generalsekretariat. På Kommissionens websted findes der i den forbindelse en klageformular med henblik på at hjælpe klageren med udformningen af klagen (http://europa.eu.int/comm/sg/ lexcomm).

Støtteberettigelsen for moms i forbindelse med foranstaltninger, der medfinansieres af strukturfondene, er reguleret ved Kommissionens forordning (EF) nr. 1685/2000 (3) om gennemførelsesbestemmelser til Rådets forordning (EF) nr. 1260/1999 for så vidt angår støtteberettigede udgifter i forbindelse med foranstaltninger medfinansieret af strukturfondene.

I regel nr. 7 i bilaget til nævnte forordning er det fastsat, at moms ikke er en støtteberettiget udgift, undtagen når den reelt og endeligt bæres af modtageren eller af den endelige støttemodtager ifølge de nationale bestemmelser, som skal være i overensstemmelse med Rådets sjette momsdirektiv 77/388/EØF. I så fald er momsen en støtteberettiget udgift, som kan medregnes som en udgift vedrørende projektet. Momsen er ikke støtteberettiget og skal således betales af den endelige støttemodtager, når denne kan opnå tilbagebetaling heraf.

Medfinansieringsmidlerne fra Fællesskabet må dog ikke overstige de samlede støtteberettigede udgifter ekskl. moms.

I artikel 32, stk. 2, i Rådets forordning (EF) nr. 1260/1999 er det fastsat, at »når den første forpligtelse indgås, får betalingsmyndigheden udbetalt et acontobeløb af Kommissionen. Dette acontobeløb andrager 7 % af fondenes deltagelse i den pågældende intervention. (…) UNder hele interventionens varighed benytter betalingsmyndigheden acontobeløbet til at betale fællesskabets deltagelse i udgifterne vedrørende interventionen.«

Dette indledende acontobeløb på 7 % af det beløb, der ydes for perioden 2000-2006, svarer ca. til halvdelen af en årlige rate.

Hvorvidt der gøres brug af dette acontobeløb eller af andre nationale finansieringskilder til at forfinansiere de individuelle projekter, er et spørgsmål, der alene henhører under medlemsstaternes kompetence i forbindelse med de nationale regler for den finansielle forvaltning.

(1) Rådets direktiv 77/388/EØF af 17. maj 1977 om harmonisering af medlemsstaternes lovgivning om omsætningsafgifter — Det fælles merværdiafgiftssystem: ensartet beregningsgrundlag, EFT L 145 af 13.6.1977.

(2) EF-domstolens domme af 29. februar 1996 i sag C-215/94, Mohr, Saml. 1996, s. I-959, af 18. december 1997 i sag C-384/95, Landboden-Agrardienste, Saml. 1997, s. I-7387, af 22. november 2001 i sag C-184/00, Office des produits wallons, Saml. 2001, s. I-9115, og af 13. juni 2002 i sag C-353/00, Keeping Newcastle Warm, Saml. 2002, s. I-5419.

(3) Senest ændret ved Kommissionens forordning (EF) nr. 448/2004 af 10. marts 2004, EUT L 72 af 11.3.2004.